সরাইলে আ’লীগ নেতার বন্দুক নিয়ে নাতির মহড়া!
ব্রাহ্মণবাড়িয়ার সরাইল উপজেলার অরুয়াইল ইউনিয়ন আওয়ামী লীগের সহ-সভাপতি কুতুব উদ্দিন ভূঁইয়ার লাইসেন্সকৃত আগ্নেয়াস্ত্র (দুই নালা বন্দুক) নিয়ে তার নাতি (বড় মেয়ের সন্তান) গাজী কাইফ প্রায়ই এলাকায় মহড়া দেন বলে অভিযোগ উঠেছে। তার এই মহড়ায় আতঙ্কিত স্থানীয়রা।







জেলা প্রশাসক বলেছেন, এই অভিযোগ প্রমাণিত হলে তার অস্ত্রের লাইসেন্স বাতিলসহ অস্ত্রটি জব্দ করা হবে।




জানা গেছে, সরাইলে অরুয়াইল ইউপি আওয়ামী লীগ নেতা কুতুব উদ্দিন ভূঁইয়ার নাতি গাজী কাইফ দুই নালা বন্দুক নিয়ে স্থানীয় মানুষকে ভয়-ভীতি প্রদর্শন করে ও আগ্নেয়াস্ত্র নিয়ে নানা অঙ্গভঙ্গিতে ছবি তুলে সামাজিক যোগাযোগ মাধ্যম ফেসবুকে পোস্ট করেছেন। এই নিয়ে স্থানীয়দের মধ্যে এক ধরনের আতঙ্ক বিরাজ করছে।
স্থানীয়রা জানান, কুতুব উদ্দিন ভূঁইয়ার এই বন্দুক নিয়ে প্রায়ই তার নাতি কাইফ বাজারে এসে মহড়া দেয়। অনেক সময় এই বন্দুক দিয়ে সাধারণ মানুষকে ভয় দেখানো হয়।
অভিযোগের বিষয়ে আওয়ামী লীগ নেতা কুতুব উদ্দিন ভূঁইয়া বলেন, তার বৈধ বন্দুক নাতি শখ করে মাঝে মধ্যে হাতে নেয়, এতে অন্য কোনো বিষয় নেই।
তবে গাজী কাইফ জানান, নানার অনুমতি নিয়েই আমি সেই বন্দুকে হাত দেই। সময় সময় নানা আমাকে বন্দুক চালানো শেখান। কাউকে ভয় দেখাই, এটা সঠিক না।
সরাইল থানার ওসি শাহাদাত হোসেন বলেন, আওয়ামী লীগ নেতা কুতুব উদ্দিন ভূঁইয়ার বন্দুক নিয়ে তার নাতির মহড়ার বিষয়টি স্থানীয়দের মাধ্যমে জানতে পেরেছি। বিষয়টি খতিয়ে দেখে ব্যবস্থা নেয়া হবে।
ব্রাহ্মণবাড়িয়া জেলা প্রশাসক হায়াত-উদ-দৌলা খান রোববার রাতে যুগান্তরকে জানান, একজনের নামে লাইসেন্স করা অস্ত্র অন্যজন ব্যবহার করার কোনো সুযোগ নেই। অভিযোগ প্রমাণিত হলে তার অস্ত্রের লাইসেন্স বাতিলসহ অস্ত্রটি জব্দ করা হবে।

ব্রাহ্মণবাড়িয়ার সরাইল উপজেলার অরুয়াইল ইউনিয়ন আওয়ামী লীগের সহ-সভাপতি কুতুব উদ্দিন ভূঁইয়ার লাইসেন্সকৃত আগ্নেয়াস্ত্র (দুই নালা বন্দুক) নিয়ে তার নাতি (বড় মেয়ের সন্তান) গাজী কাইফ প্রায়ই এলাকায় মহড়া দেন বলে অভিযোগ উঠেছে। তার এই মহড়ায় আতঙ্কিত স্থানীয়রা।